
প্রকাশ : ০৪ ডিসেম্বর ২০১৬
ব্র্যাক বিশ্ববিদ্যালয় এগিয়ে যাচ্ছে
কাল ১১তম সমাবর্তন

সমকাল প্রতিবেদক
বিশ্বমানের উচ্চশিক্ষা নিশ্চিত করার লক্ষ্যে ব্র্যাক বিশ্ববিদ্যালয়ের যাত্রা শুরু ২০০১ সালে। বিশ্বের সর্ববৃহৎ উন্নয়ন সংস্থা ব্র্যাকের প্রতিষ্ঠাতা স্যার ফজলে হাসান আবেদের নেতৃত্বে দেশবরেণ্য শিক্ষাবিদ ও উদ্যোক্তাদের নিয়ে গঠিত এ বিশ্ববিদ্যালয়ের বোর্ড অব ট্রাস্টিজ। ইতিমধ্যে প্রায় আট হাজার গ্র্যাজুয়েট এখান থেকে পাস করে বেরিয়েছেন। আগামীকাল সোমবার অনুষ্ঠিত হতে যাচ্ছে বিশ্ববিদ্যালয়ের ১১তম সমাবর্তন। 

ব্র্যাক বিশ্ববিদ্যালয়ে বর্তমানে চারটি স্কুল, চারটি ইনস্টিটিউট ও সাতটি বিভাগ রয়েছে। এর মধ্যে ১৬টি স্নাতক, ১৭টি স্নাতকোত্তর ও আটটি ডিপ্লোমা কোর্স চালু রয়েছে। এসব প্রোগ্রামে মোট সাত হাজার শিক্ষার্থী অধ্যয়নরত। বরেণ্য শিক্ষাবিদ অধ্যাপক ড. জামিলুর রেজা চৌধুরী এ বিশ্ববিদ্যালয়ের প্রথম উপাচার্য। টানা দুই মেয়াদে দায়িত্ব পালনকালে বিশ্ববিদ্যালয়কে একটি শক্ত ভিত্তির ওপর দাঁড় করিয়ে যান তিনি। এরপরেই উপাচার্য নিযুক্ত হন পরিবেশ ও জলবায়ু বিশেষজ্ঞ অধ্যাপক ড. আইনুন নিশাত। ২০১৪ সালের ২০ জুলাই তৃতীয় ও বর্তমান উপাচার্য হিসেবে দায়িত্ব নেন 

যুক্তরাষ্ট্রের প্যানসিলভানিয়া ইউনিভার্সিটির ইমেরিটাস অধ্যাপক ড. সৈয়দ সাদ আন্দালিব। ১১তম সমাবর্তন উপলক্ষে সমকালের সঙ্গে কথা বলেছেন 'জার্নাল অব বাংলাদেশ স্টাডিজ'-এর এই সম্পাদক। তুলে ধরেছেন বিশ্ববিদ্যালয়ের অর্জন; জানিয়েছেন অন্যদের সঙ্গে তাদের স্বাতন্ত্র্যের কথা। 

অধ্যাপক আন্দালিব বলেন, দক্ষ শিক্ষক, মানসম্পন্ন শিক্ষার্থী, গতিশীল প্রশাসন, সৃজনশীল কর্মসূচি ও আকর্ষণীয় একাডেমিক রিসোর্স- এ পাঁচটি বিষয়ে তারা সবচেয়ে বেশি গুরুত্ব দেন। শিক্ষার্থী বাছাইয়ে নেওয়া হয় ভর্তি পরীক্ষা। নবীন শিক্ষার্থীদের জন্য রয়েছে 'ফার্স্ট ইয়ার অ্যাডভাইজরি টিম'। শিক্ষকদের নিয়ে গঠিত এ কমিটি শিক্ষার্থীদের পরিকল্পনা, লক্ষ্য নির্ধারণ, একাডেমিক ও অন্যান্য বিষয়ে পরামর্শ দিয়ে থাকে। 

শিখন পদ্ধতির কথা তুলে ধরে তিনি বলেন, স্নাতক পর্যায়ে সাভারের আবাসিক ক্যাম্পাসে থেকে নির্দিষ্ট কোনো সেমিস্টারের (আবাসিক সেমিস্টার) পাঠ শেষ করতে হয় শিক্ষার্থীদের। সেখানে তত্ত্বীয়, প্রায়োগিক ও অভিজ্ঞতালব্ধ সামগ্রিক শিখন পদ্ধতির সঙ্গে পরিচিত হয় তারা। পাশাপাশি ইংরেজিতে দক্ষতা, সামাজিক দায়িত্বশীলতা ও পারস্পরিক শ্রদ্ধাবোধ তৈরিতে ভূমিকা রাখে এ সেমিস্টার। বেসরকারি বিশ্ববিদ্যালয়সমূহের মধ্যে একমাত্র ব্র্যাকই এরকম সুযোগ রেখেছে। এ ছাড়া রয়েছে সম্পূর্ণ ইংরেজি মাধ্যমের 'লিবারেল আর্টস' শিক্ষা, ভালো ফলধারীদের জন্য স্কলারস্ প্রোগ্রাম ও জরিপের মাধ্যমে শিক্ষার্থীদের মতামত যাচাইয়ের পদ্ধতি। 

প্রায় ১৬ বছরের যাত্রায় বিশ্ববিদ্যালয়ের প্রধান অর্জনগুলো তুলে ধরে উপাচার্য বলেন, তাদের রয়েছে শক্তিশালী গবেষণা সক্ষমতা। এ বিশ্ববিদ্যালয়ের ইলেকট্রিক্যাল অ্যান্ড ইলেকট্রনিক ইঞ্জিনিয়ারিং বিভাগের তিন শিক্ষার্থী বাংলাদেশের প্রথম ন্যানো স্যাটেলাইট 'অন্বেষা থ্রি-বি' স্থাপনে কাজ করছেন। এ নিয়ে জাপানের 'কিউশু ইনস্টিটিউট অব টেকনোলজি'র সঙ্গে চুক্তি স্বাক্ষরিত হয়েছে। প্লাজমা অ্যাস্ট্রোফিজিক্স ল্যাব, ব্র্যাক ইনস্টিটিউট অব গভর্ন্যান্স অ্যান্ড ডেভেলপমেন্ট (বিআইজিডি), প্রফেশনাল ডেভেলপমেন্ট সেন্টার (পিডিসি) ইতিমধ্যে গবেষণা ও প্রতিবেদন প্রকাশে বিশিষ্টতা অর্জন করেছে। বিশ্বের নামজাদা বিশ্ববিদ্যালয়, গবেষণা প্রতিষ্ঠান ও সংস্থার সঙ্গে গবেষণা, শিক্ষক-শিক্ষার্থী বিনিময় ও বৃত্তির ব্যাপারে সমঝোতা রয়েছে। এ ছাড়া আন্তর্জাতিক স্থাপত্যবিদদের নকশার আলোকে ঢাকার মেরুল বাড্ডায় দৃষ্টিনন্দন মূল ক্যাম্পাস নির্মিত হচ্ছে। 

উপাচার্য হিসেবে ভবিষ্যৎ পরিকল্পনা সম্পর্কে তিনি বলেন, প্রধান লক্ষ্যই হলো শিক্ষার্থীদের সফলতা নিশ্চিত করা। এ জন্য আধুনিক শিক্ষা ও গবেষণায় বাংলাদেশের 'লিডিং ইউনিভার্সিটি' হওয়ার পরিকল্পনা নিয়ে তিনি এগোচ্ছেন। পাঠদানে প্রযুক্তির সর্বোচ্চ উৎকর্ষতা নিশ্চিত, ধারাবাহিক একাডেমিক উন্নয়ন, এশিয়ান র‌্যাঙ্কিংয়ে স্বীকৃতি পাওয়া, আন্তর্জাতিক সমঝোতা, ফ্যাব্রিকেশন ল্যাবরেটরি (থ্রি-ডি প্রিন্টিং), প্রশাসনিক উৎকর্ষতা নিশ্চিতে কাজ করে যাবেন বলে জানান তিনি। 

এদিকে রাজধানীর ইন্টারন্যাশনাল কনভেনশন সিটি বসুন্ধরায় আগামীকাল দুপুর আড়াইটায় সমাবর্তন শুরু হবে। স্নাতক-স্নাতকোত্তরসহ মোট এক হাজার ২৮৬ জনকে ডিগ্রি প্রদান করা হবে। বিশ্ববিদ্যালয়ের চ্যান্সেলর ও রাষ্ট্রপতি মো. আবদুল হামিদের অনুমতিক্রমে সমাবর্তনে সভাপতিত্ব করবেন শিক্ষামন্ত্রী নুরুল ইসলাম নাহিদ। বিশেষ অতিথির বক্তব্য রাখবেন বিশ্ববিদ্যালয় মঞ্জুরি কমিশনের চেয়ারম্যান অধ্যাপক আবদুল মান্নান, বিশ্ববিদ্যালয়ের বোর্ড অব ট্রাস্টিজের চেয়ারম্যান স্যার ফজলে হাসান আবেদ। সমাবর্তন বক্তা হিসেবে উপস্থিত থাকবেন অভিনেতা ও সমাজকর্মী শাবানা আজমি। স্বাগত বক্তব্য রাখবেন উপাচার্য অধ্যাপক ড. সৈয়দ সাদ আন্দালিব।

